paragraph_text: Nakon što je u listopadu 2012. godine kompanija Walt Disney otkupila prava od LucasFilma, najavljen je početak produkcije filma Sila se budi. Film su producirali Abrams, njegov dugogodišnji suradnik Bryan Burk te predsjednica Lucasfilma Kathleen Kennedy. Abrams i Lawrence Kasdan, jedan od scenarista filmova iz originalne trilogije – Carstvo uzvraća udarac i Povratak Jedija – prepravili su originalni scenarij autora Michaela Arndta. John Williams, autor glazbe svih prethodnih šest nastavaka sage, vratio se kako bi napisao glazbu i za sedmu epizodu. Lucas je tijekom rane faze produkcije filma služio kao njegov kreativni savjetnik. Snimanje filma započelo je u travnju 2014. godine u Abu Dhabiju i na Islandu, a snimalo se sve do studenog iste godine u Irskoj te u studijima Pinewood u Ujedinjenom Kraljevstvu.